Linea Søgaard-Lidell (V), 2023-12-14:
Fordi jeg mener, at der er en anden vej at gå, også i forhold til de mennesker, som ejer den jord, som udleder mange drivhusgasser.
Vi skal selvfølgelig lytte til råd, der kommer, og det oplever jeg sådan set også at vi gør i Venstre og at regeringen gør, både fra nedsatte ekspertgrupper og jo også fra erhvervet og aktørerne omkring de her dagsordener.
Tak for ordet.
Danmark og verden står et afgørende sted i vores klimaindsats.
Verdenssamfundet lykkedes dog med vigtige fremskridt, nemlig at verden skal omstille sig væk fra fossile brændsler.
Det er et klart signal, og jeg håber, at det klare signal også sætter sig i markederne.
De store internationale aftaler er uhyre vigtige, men det, som skal få os i mål, er ikke politiske hensigter.
Det er produktion af grøn energi.
Vi står over for en massiv omstilling af vores samfund, af vores produktionsmetoder og af vores energiforbrug.
Det er ikke den nemmeste opgave, men det er måske den vigtigste.
Inden jeg gik ind i politik, da jeg arbejdede med nogle af de danske virksomheder, som har de grønne løsninger, plejede jeg at sige, at der ikke er noget, vi skal holde op med at gøre, men at vi skal gøre alting på nye måder.
Det mener jeg stadig gælder overordnet.
Der er mange større og mindre skridt på vejen mod det klimaneutrale samfund, som regeringen vil nå allerede i 2045, og for 2050 har vi et mål om 110 pct.s reduktion.
Det giver os en ambitiøs retning at arbejde efter, og på vej derhen er det vigtigt, at vi sikrer reduktioner, samtidig med at vi sikrer udvikling.
Vi skylder den næste generation at bremse temperaturstigningerne, og vi skylder den at omstille samfundet, så det er bæredygtigt.
Der er masser af muligheder i omstillingen, og der er også masser af forbedringer.
Vi skylder den næste generation en fuld pakke – et samfund med frihed og muligheder for alle, med god velfærd og med gode arbejdspladser.
Derfor kan jeg også godt lide de balancer, som allerede er skrevet ind i den danske klimalov.
Vi skal stadig væk have social balance, og vi skal stadig have konkurrencedygtige virksomheder.
Regeringen har taget mange vigtige skridt i retning af en grønnere fremtid.
Regeringspartierne har sikret rammerne for Danmarks største udbud af havvindenergi, indgået en aftale om ccs, og så sent som i forgårs præsenterede vi sammen med mange af jer en bred aftale, der baner vejen for at få meget mere vedvarende energi på land.
Regeringen har fremlagt forslag til at nå klimamålet i 2025, hvilket jeg også håber at vi kan lande en bred aftale om.
Som klimaministeren skriver, skønnes Danmark allerede at have nået 98,7 pct. af det indikative 2025-måls nedre spænd i forhold til udledningerne i 1990.
Vejen mod vores 2030-mål kræver fortsat meget handling, og der er ingen tvivl om, at vi også i de kommende år skal tage nogle store beslutninger på en række områder.
Den fortsatte grønne omstilling af landbrugssektoren er en vigtig del af det.
Fødevareproduktionen er mere kompliceret end de sektorer, hvor vi kan erstatte fossile brændsler med grønne.
Her har vi at gøre med biologiske processer, og det giver opgaven en helt anden karakter.
Ikke desto mindre skal vi sikre en vej til omstilling, og jeg er sådan set også helt overbevist om, at det bliver en fordel for Danmark og erhvervet at gå forrest i at skabe en grøn fødevaresektor, som samtidig er konkurrencedygtig.
En klimaafgift er for os et værktøj til at sikre den omstilling.
Vi er forpligtet til ikke kun at nå vores nationale klimamål, men også selv leve op til vores internationale forpligtelser.
Klimapolitikken i EU er og skal være en topprioritet for Danmark, så vi kan løfte i flok i EU og få størst mulig effekt på klimaet.
Danmark er klar til et ambitiøst 2040-mål i EU, og i de forhandlinger mener jeg det er lige så væsentligt at se på arkitekturen, altså hvordan vi skal nå målene.
De markedsbaserede værktøjer med kvotehandel og den nye klimatold er for mig at se den helt rigtige vej at gå
Det er effektive værktøjer, som er omkostningseffektive, og så sikrer de, at alle lande faktisk også får omstillet sig og bliver en del af en grønnere fremtid.
Klimakrisen er ikke længere en fjern fremtid.
Vi skal fortsætte det hårde arbejde på tværs af Folketingets partier.
Det kræver en fælles indsats at nå vores mål, og indsatsen er så vigtig, at jeg også er glad for, at vi har et bredt politisk samarbejde om den.
Tak for ordet.